DOKUMENT TA’ ĦIDMA TAL-PERSUNAL TAL-KUMMISSJONI SOMMARJU TAL-VALUTAZZJONI TAL-IMPATT /* SWD/2013/0496 final */





1. Introduzzjoni Matul dawn l-aħħar żewġ deċenji, l-iskemi ta' taħriġ saru fattur importanti biex iż-żgħażagħ jinfiltraw fis-suq tax-xogħol[1]. Għalkemm maż-żmien dawn l-iskemi qed isiru dejjem iktar karatteristika standard tas-swieq tax-xogħol tagħna, it-tixrid tagħhom dejjem ġab miegħu għadd jikber ta' mistoqsijiet dwar il-kontenut tat-tagħlim involut fihom u dwar il-kundizzjonijiet tax-xogħol li jinvolvu. Biex tabilħaqq jiffaċilitaw l-aċċess għall-impjiegi, l-iskemi ta' taħriġ iridu joffru kontenut ta’ tagħlim ta’ kwalità u kundizzjonijiet adegwati tax-xogħol, u ma għandhom qatt iservu sempliċiment ta' sostituzzjoni orħos għal impjieg regolari. Wara sensiela ta' appelli mill-Parlament Ewropew[2] u mill-Kunsill Ewropew[3], is-sena li għaddiet il-Kummissjoni bdiet konsultazzjonijiet mal-imsieħba soċjali u ħabbret li sa tmiem l-2012 se tippreżenta Qafas ta’ Kwalità għall-Iskemi ta’ Taħriġ (QKT)[4]. Il-Valutazzjoni tal-Impatt għandha l-għan li tidentifika u tanalizza liema possibiltajiet ta’ politika jistgħu jżidu s-sehem ta’ skemi ta' taħriġ ta’ kwalità, primarjament billi jipprovdu standards li jikkontribwixxu biex tiġi identifikata l-aqwa prassi u billi jiskoraġġixxu kollokamenti f'impjiegi bi standards baxxi. Il-Valutazzjoni tal-Impatt tibni fuq Dokument Analitiku ippreżentat mill-Kummissjoni f’Diċembru 2012 fil-kuntest tal-konsultazzjoni mal-imsieħba soċjali[5] dwar Qafas ta’ Kwalità għall-Iskemi ta’ Taħriġ. Hija żżid dejta li ma kinitx teżisti qabel dwar l-għadd u l-kwalità tal-iskemi ta' taħriġ, tipprovdi evidenza ġdida li torbot problemi fil-kwalità ma’ prospetti dgħajfa ta' sejbien ta' impjieg min-naħa ta' min ikun qed jieħu t-taħriġ, u tressaq proposti għal QKT li jsaħħaħ tabilħaqq iċ-ċans tagħhom li jsibu impjieg. Proposti ġodda dwar it-trasparenza huma intiżi li jagħmluha aktar faċli biex iż-żgħażagħ ikunu jistgħu jiddistingwu bejn skemi ta' taħriġ ta’ kwalità minn dawk ta' standards baxxi. 2. Konsultazzjonijiet u l-fehmiet tal-partijiet interessati dwar il-problemi ewlenin li jaffettwaw l-iskemi ta’ taħriġ Konsultazzjoni pubblika Il-Kummissjoni kkonsultat ma’ firxa wiesgħa ta’ partijiet interessati dwar il-problemi relatati mal-iskemi ta' taħriġ u dwar xi soluzzjonijiet li jista' jkun hemm. Ir-riżultati ta’ dawn il-konsultazzjonijiet kienu rrapurtati fid-dettall fid-Dokument Analitiku msemmi hawn fuq. Fil-konsultazzjonijiet pubbliċi tal-2012, it-trade unions, l-ONG, l-organizzazzjonijiet taż-żgħażagħ, l-istituzzjonijiet edukattivi u l-biċċa l-kbira ta' dawk li wieġbu għall-istħarriġ b'mod ġenerali appoġġaw xi inizjattiva tal-Kummissjoni. Filwaqt li l-organizzazzjonijiet ta’ min iħaddem, il-kmamar tal-kummerċ u l-Istati Membri appoġġjaw l-inizjattiva b’mod ġenerali, ħafna drabi semmew ukoll il-ħtieġa li l-qafas jinżamm flessibbli biżżejjed biex iqis id-diversità tal-prassijiet nazzjonali. Rigward l-elementi li għandhom jiġu inklużi f'QKT fil-ġejjieni, il-biċċa l-kbira ta' dawk li wieġbu qablu mal-analiżi tal-Kummissjoni (kuntratti tal-iskemi ta' taħriġ, għanijiet ċari u kontenut ċar, it-tul tal-kollokament f'impjieg, sigurtà soċjali/rimunerazzjoni adegwata, eċċ.). In-negozji u xi organizzazzjonijiet ta’ min iħaddem argumentaw li l-kwistjonijiet marbuta mar-rimunerazzjoni u mal-protezzjoni soċjali ma jaqgħux taħt il-kompetenza tal-UE. Konsultazzjoni mal-imsieħba soċjali Bejn Ottubru 2012 u Frar 2013 saret konsultazzjoni mal-imsieħba soċjali, f’żewġ stadji, dwar l-inizjattiva tal-QKT. L-imsieħba soċjali tal-UE ma bdewx negozjati dwar ftehim li jista' jkun hemm skont l-Artikolu 154, TFUE; jiġifieri l-Kummissjoni ddeċidiet li tressaq l-inizjattiva tagħha, u dan filwaqt li qieset il-fehmiet espressi waqt il-konsultazzjoni. Il-Qafas ta’ Azzjonijiet dwar l-Impjiegi taż-Żgħażagħ (ta’ Ġunju 2013) tal-imsieħba soċjali Ewropej innota l-intenzjoni tal-Kummissjoni li tfassal proposta għal Rakkomandazzjoni tal-Kunsill dwar QKT Ewropew. Wara konsultazzjoni mal-SMEs permezz tal-UEAPME fl-2012, bejn Marzu u Ġunju 2013 sar stħarriġ mal-SMEs biex tiġi eżaminata l-kwalità tal-iskemi ta' taħriġ ipprovduta mill-SMEs (mill-perspettiva tal-impjegatur), kif ukoll biex jiġu analizzati l-ispejjeż marbuta mal-konformità ma’ miżuri li jistgħu jiġu stabbiliti fil-QKT. 3. Definizzjoni tal-problema 3.1. Qafas regolatorju L-istudju tal-iskemi ta' taħriġ janalizza l-qafas regolatorju għall-iskemi ta' taħriġ u jinnota li dan ivarja ħafna kemm fost it-tipi differenti ta’ skemi ta' taħriġ kif ukoll bejn l-Istati Membri. Fuq naħa minnhom hemm Franza li bil-liġi trid tirregola t-tipi kollha ta’ skemi ta' taħriġ, filwaqt li f’pajjiżi bħall-Bulgarija u r-Renju Unit ma hemm l-ebda qafas legali speċifiku għall-iskemi ta' taħriġ. L-Istati Membri li għandhom dispożizzjonijiet dwar it-tul, ir-remunerazzjoni jew kopertura ta' protezzjoni soċjali huma inqas min-nofs. Fi 11-il Stat Membru, dawk li jirċievu t-taħriġ u li jkunu ġejjin minn Stat Membru ieħor għadhom isibu ostakli legali u amministrattivi, u dan itellef l-iżvilupp ta' skemi ta' taħriġ transnazzjonali. B’mod aktar ġenerali, sa issa għadhom ma ġew irreġistrati ebda standards li dwarhom hemm qbil internazzjonali dwar il-karatteristiċi li l-iskemi ta' taħriġ għandu jkollhom biex jitqiesu ta' kwalità tajba. 3.2. Definizzjoni tal-problema Kemm il-konsultazzjoni pubblika u kemm l-istudju dwar l-iskemi ta' taħriġ jelenkaw firxa ta’ problemi li bħalissa qed jaffettwaw l-iskemi ta' taħriġ fil-pajjiżi tal-UE. Primarjament, hemm żewġ oqsma li jistgħu jwasslu biex tintervjeni l-Unjoni Ewropea: kontenut fqir fejn jidħol it-tagħlim u kundizzjonijiet ħżiena tax-xogħol. 1) Il-problema marbuta mal-kontenut tat-tagħlim għandha x'taqsam ma' rapporti li jgħidu li dawk li jirċievu t-taħriġ jingħataw xogħol fejn jintalbu jagħmlu kompiti umiljanti minflok jingħataw taħriġ bis-serjetà. Din mhijiex biss kwistjoni etika — jekk bosta skemi ta' taħriġ jipprovdu biss tagħlim li ma jwassal għall-ebda ħila speċifika, dawn jistgħu jiksbu reputazzjoni ħażina u b’hekk jikkompromettu l-effettività tagħhom biex jiffaċilitaw it-tranżizzjoni taż-żgħażagħ mill-iskola għall-impjieg. Il-kwistjoni tal-kundizzjonijiet tax-xogħol hija marbuta ma' rapporti li jsemmu sigħat twal ta’ xogħol, saħħa u sigurtà mhux imħarsa, riskji fuq il-post tax-xogħol, nuqqas ta’ ċarezza dwar liema regoli u regolamenti japplikaw, trattamenti mhux ugwali, eċċ. Fil-bqija tal-analiżi, aħna niddefinixxu bħala bi standards baxxi dawk l-iskemi ta' taħriġ li ma jissodisfawx il-kriterji meħtieġa fejn jidħol il-kontenut ta’ tagħlim jew il-kundizzjonijiet tax-xogħol. Minbarra ż-żewġ problemi li semmejna, il-partijiet interessati enfasizzaw il-punt li għadd kbir ta’ skemi ta' taħriġ ma jħallsux jew inkella joffru kumpens li ma jkoprix l-ispejjeż tal-għajxien, imqar bażiċi, ta' min jipparteċipa fihom. Dan joħloq problema fejn jidħol l-aċċess indaqs[6]. Barra minn hekk, il-fatt li għadd dejjem jikber ta’ skemi ta' taħriġ ma jħallsux jaf joħloq tendenza fis-suq tax-xogħol fejn min iħaddem jissostitwixxi l-ħaddiema li jitħallsu regolarment b'parteċipanti ta' skema ta' taħriġ[7]. Il-kwistjoni ta’ ħlas inkella kumpens mhix se tiġi indirizzata fil-livell tal-UE minħabba raġunijiet ta’ sussidjarjetà. Madankollu, aktar trasparenza tkun tippermetti li s-suq tax-xogħol jiffunzjona b’mod aktar effiċjenti. Filwaqt li jidher li ma kien hemm ebda ilment dwar in-numru baxx ta’ skemi ta' taħriġ fil-livell domestiku, l-għadd ta’ skemi ta' taħriġ transnazzjonali hu verament ftit. Din setgħet kienet opportunità tad-deheb biex, bis-saħħa tal-mobilità, jonqos il-qgħad fost iż-żgħażagħ, u dan minħabba li l-iskemi ta’ taħriġ transnazzjonali jaf ikunu fattur li jixpruna s-sejbien ta' impjiegi barra mill-pajjiż filwaqt li fis-swieq tax-xogħol lokali hu diffiċli li jimtlew il-postijiet tax-xogħol kollha. Kemm huma komuni l-problemi b'rabta mal-kwalità? Fl-UE u fil-Kroazja sar stħarriġ tal-Ewrobarometru fost 13 000 ruħ dwar l-esperjenza tagħhom fi skemi ta' taħriġ. It-tweġibiet wasslu biex jiġu kkwantifikati l-elementi ewlenin ta’ kwalità li kienu identifikati fl-istudju dwar l-iskemi ta’ taħriġ. L-istħarriġ sab li filwaqt li l-maġġoranza tal-iskemi ta' taħriġ kienu ta’ kwalità tajba biżżejjed, kien hemm minoranza mdaqqsa minnhom li ma kinitx. B’mod partikolari, 18% tal-iskemi ta' taħriġ ġew irrappurtati li ma kellhomx biżżejjed kontenut ta’ tagħlim, filwaqt li f’wieħed minn kull erba’ każijiet, il-kundizzjonijiet tax-xogħol (eskluż il-ħlas) ma kinux fl-istess livell bħal dawk ta’ impjegati regolari f’termini ta’ sigħat ta’ xogħol, kundizzjonijiet tal-liv, eċċ. B’mod ġenerali, 30% tal-iskemi ta' taħriġ instabu li kienu lura fejn jidħol il-kontenut ta’ tagħlim jew il-kundizzjonijiet tax-xogħol. Spiss, l-iskemi ta' taħriġ instabu lura kemm fejn jidħol it-tagħlim u kemm fejn jidħol ix-xogħol[8]. Fejn jidħlu l-iskemi ta’ taħriġ transnazzjonali, huma biss 9% l-iskemi ta' taħriġ li jseħħu f’pajjiż ieħor. L-inċertezza dwar il-kundizzjonijiet barra l-pajjiż tgħodd ħafna biex l-iżvilupp tas-suq tal-iskemi ta' taħriġ transnazzjonali jibqa' lura: skont l-istħarriġ tal-Ewrobarometru, 38% ta' dawk li ma attendewx skema ta' taħriġ barra minn pajjiżhom, iżda li jgħidu li dejjem xtaqu jagħmlu dan, indikaw li l-ostaklu prinċipali kien in-nuqqas ta' informazzjoni. L-analiżi ekonometrika tar-riżultati li ħarġu mill-Ewrobarometru sabet li dawk li kienu pparteċipaw fi skema ta' taħriġ bi standards baxxi kellhom ferm inqas probabbiltà li wara jsibu impjieg. L-iskemi ta' taħriġ ta' kwalità mhux biss iwasslu, bla ebda dubju, għal ċans akbar li wieħed jingħatalu kuntratt ta' xogħol mill-istess organizzazzjoni, iżda huma wkoll assoċjati ma’ riskji ta’ qgħad aktar baxxi fil-ġejjieni. Id-dejta kkonfermat ir-rabta bejn il-kwalità tat-taħriġ li jingħata u l-intenzjoni li wieħed jimpjega lil dak li jkun ipparteċipa f'tali skemi. L-iskemi ta' taħriġ tal-aqwa kwalità normalment issibhom f'organizzazzjonijiet li beħsiebhom jimpjegaw in-nies. Id-dejta tispjega wkoll korrelazzjoni qawwija bejn il-kwalità u l-paga — il-paga turi li l-organizzazzjoni ospitanti hija lesta li “tistinka ftit iktar”. 3.3. Is-sorsi ewlenin tal-problema Il-kawżi li jwasslu għal skemi ta' taħriġ bi standards baxxi huma marbutin kemm man-naħa tat-talba kif ukoll ma' dik tad-domanda. Fuq in-naħa tal-provvista, l-organizzazzjoni li tagħti t-taħriġ tista' toffri skemi ta' taħriġ ta' kwalità fqira minħabba li ma tkunx kompetenti (kwalità baxxa mhux intenzjonata); inkella, l-iskemi ta' taħriġ bi standards baxxi jistgħu jkunu intenzjonati u dovuti għal strateġija konxja biex jiġi mmassimmizzat il-profitt. Is-sorsi ewlenin tal-problema jvarjaw skont il-każ. Fil-każ tal-kwalità baxxa mhux intenzjonata, ir-riżultati tat-test li sar lill-SMEs juru, u b'mod konsistenti, li dawn ma japplikawx l-elementi ta’ kwalità identifikati mill-istudju li sar dwar l-iskemi ta’ taħriġ; madankollu, l-ikbar maġġoranza tagħhom jiddikkjaraw li ma jsibuhiex diffiċli jimplimentawhom. Huwa impossibbli li jitkejjel eżattament il-proporzjon ta’ skemi ta' taħriġ bi standards baxxi mhux intenzjonati, iżda abbażi tar-riżultati tat-test li sar lill-SMEs, nistgħu nikkwantifikawh li aktarx huwa bejn l-20% u l-35% ta’ dawk l-iskemi ta’ taħriġ li ma jilħqux kontenut tajjeb ta’ tagħlim. Fuq in-naħa tad-domanda, ir-raġuni ewlenija għaliex il-kandidati japplikaw għal skemi ta’ taħriġ mhux ta' kwalità hija n-nuqqas ta’ trasparenza (asimmetrija fl-informazzjoni). Il-kwalità tal-iskemi ta' taħriġ diffiċli tiġi vvalutata qabel ma tibda topera, u ladarba tibda, min ikun qed jitħarreġ la jkollu l-possibbiltà u lanqas il-motivazzjoni li jilmenta. Għalhekk, is-suq tal-iskemi ta' taħriġ jista' jiġi deskritt bħala wieħed karatterizzat minn ekwilibriju fejn xi perċentwal ta’ skemi ta’ taħriġ jaf ikun ta' standard inferjuri. 4. Il-bażi legali u s-sussidjarjetà Bażi legali Il-bażi legali għal din l-inizjattiva huwa l-Artikolu 153 tat-TFUE, li bih l-Unjoni tintrabat li tappoġġa u tikkumplimenta l-attivitajiet tal-Istati Membri, fost l-oħrajn, fil-qasam tal-kundizzjonijiet tax-xogħol, tas-sigurtà soċjali u tal-protezzjoni soċjali tal-ħaddiema, kif ukoll f'dak tal-integrazzjoni tal-persuni esklużi mis-suq tax-xogħol u fil-ġlieda kontra l-esklużjoni soċjali. Sussidjarjetà Fejn jidħlu l-benefiċċji mill-istandardizzazzjoni, soluzzjoni għall-UE kollha ġġib magħha bosta vantaġġi: · Il-linji gwida ta' kwalità adottati jew proposti minn korpi differenti f’pajjiżi differenti jidhru pjuttost simili. Id-differenzi ewlenin huma fir-remunerazzjoni u fil-preżenza ta’ ċerti elementi obbligatorji jew vinkolanti, bħalma huma l-limitazzjonijiet fuq kemm jistgħu jsiru skemi ta' taħriġ wieħed wara l-ieħor, li normalment ma jkunux jidhru fi statuti volontarji. Dan jissuġġerixxi li ma hemm l-ebda ħtieġa kbira li jiġu adattati standards ta' kwalità għall-kundizzjonijiet lokali. · It-tieni, soluzzjoni għall-UE kollha twassal għal benefiċċji fejn tidħol il-mobilità ta’ min qed jitħarreġ. Iż-żgħażagħ isibuha aktar faċli jaċċettaw skema ta' taħriġ f’pajjiż ieħor jekk il-prassijiet ta' standard jew ir-regoli eżistenti jipprovduhom b’fehim ċar ta’ x’għandhom jistennew. · It-tielet, l-esperjenza turi li, minħabba problemi ta’ koordinazzjoni, id-definizzjoni ta’ standards ta’ kwalità aċċettati internazzjonalment naslu aktar malajr għaliha kieku l-istituzzjonijiet supranazzjonali kellhom iħaddnu rwol ta' koordinazzjoni u ta' sostenn. L-UE hija fl-aħjar qagħda tajba biex tagħmel dan, anki għaliex jidher li l-iżvilupp spontanju ta' tali standards ta' kwalità internazzjonali huwa ftit li xejn. L-Istati Membri jistgħu, b’mod indipendenti, jadottaw miżuri biex itejbu l-kwalità tal-iskemi ta’ taħriġ. Fil-prattika, madankollu, dawn kemm-il darba appellaw lill-Kummissjoni biex tadotta QKT (ngħidu aħna, biżżejjed wieħed jara l-konklużjonijiet ta' tliet Kunsilli Ewropej reċenti: Diċembru 2012, Frar 2013 u Ġunju 2013). F’sitwazzjoni ta’ oqfsa regolatorji diverġenti, ta' min ikun hemm fehim komuni ta’ x'inhi skema ta' taħriġ u tal-istandards minimi li jrid ikollha. Dan jgħin biex l-Istati Membri joħorġu bi strateġiji regolatorji, u ta' politika. B'dan il-mod, l-UE tista' tagħti sostenn konkret lill-Istati Membri biex jimplimentaw il-linja gwida 8 dwar ix-xogħol li hemm fl-istrateġija Ewropa 2020, b'mod partikolari l-parti li tgħid li "għandu jkun hemm fis-seħħ skemi li jgħinu lil dawk li jkunu ggradwaw reċentement isibu impjieg inizjali jew ikomplu għaddejjin bl-opportunitajiet ta' edukazzjoni jew ta' taħriġ, inklużi l-apprendistati, u jkun hemm interventi f'waqthom meta żagħżugħ jisfa bla xogħol." Kieku jseħħ, dan jindirizza ostaklu prinċipali għall-mobilità bejn pajjiż u ieħor — in-nuqqas ta' informazzjoni f'qasam ta' frammentazzjoni regolatorja kbira — u r-Rakkomandazzjoni tgħin biex jintrifed is-sostenn li jingħata minn ERASMUS+. 5. L-objettivi tal-politika L-objettivi ġenerali ta’ inizjattiva f’dan il-qasam huma li: (1) Ittejjeb il-kwalità tal-iskemi ta’ taħriġ, sabiex tiżdied il-kontribuzzjoni ta’ skemi ta' taħriġ għal tranżizzjonijiet mill-edukazzjoni għax-xogħol li jirnexxu; (2) Li jitnaqqsu d-diskrepanzi bejn il-kwalifiki eżistenti u l-ħiliet meħtieġa fis-suq tax-xogħol Ewropew billi jiġi promoss l-iżvilupp ta’ skemi ta' taħriġ transnazzjonali. Sabiex jintlaħqu dawn l-objettivi ġenerali, ġew identifikati l-objettivi speċifiċi li ġejjin: (1) Jiżdied il-perċentwal ta' skemi ta' taħriġ ta' kwalità; (2) Jiġu miġġielda l-prattiki abbużivi, imma l-ispejjeż ta’ konformità li jridu jagħmlu l-organizzazzjonijiet li jospitaw l-iskemi ta' taħriġ jinżammu baxxi kemm jista' jkun; (3) Tissaħħaħ l-informazzjoni dwar l-iskemi ta' taħriġ transnazzjonali u l-aċċess għalihom isir wieħed aktar faċli. L-objettivi operazzjonali huma: (1) Jiġi pprovdut qafas / standards / linji gwida li l-Istati Membri, l-organizzazzjonijiet li jospitaw l-iskemi, l-imsieħba soċjali jew entitajiet oħra jistgħu jużaw bħala referenza għal azzjonijiet maħsuba biex irawmu l-iżvilupp ta’ skemi ta' taħriġ ta' kwalità u biex jiffaċilitaw skemi ta' taħriġ transnazzjonali; (2) Jiżguraw l-użu effettiv ta’ dan il-qafas / dawn l-istandards jew linji gwida fl-istrumenti ta’ politika tal-UE, b’mod partikolari l-Inizjattiva favur l-Impjieg taż-Żgħażagħ (il-YEI), il-proċess tas-Semestru Ewropew u l-programmi finanzjarji tal-UE. 6. Il-koerenza tal-politika u l-kontribuzzjoni għall-objettivi tal-istrateġija Ewropa 2020 Fl-2010, l-inizjattiva ewlenija tal-Ewropa 2020 “Żgħażagħ Attivi” ħabbret li l-Kummissjoni kienet sejra tipproponi qafas ta’ kwalità għall-iskemi ta' taħriġ. L-“Inizjattiva dwar l-Opportunitajiet għaż-Żgħażagħ” tal-2011 u l-Pakkett dwar l-Impjiegi, kif ukoll il-Pakkett dwar l-Impjieg taż-Żgħażagħ tal-2012, ilkoll ikkonfermaw dan l-impenn. L-iskemi ta' taħriġ ta’ kwalità huma wkoll parti integrali mill-kunċett ta' Garanzija għaż-Żgħażagħ, u l-iżvilupp ta' tali skemi huwa objettiv ewlieni għall-Inizjattiva favur l-Impjieg taż-Żgħażagħ tal-2013. Il-linji gwida dwar l-iskemi ta' taħriġ jidhru li huma partikolarment utli għall-pajjiżi fejn l-esperjenza jew it-tradizzjoni ta' xogħol bi sħab mal-intrapriżi huma ftit li xejn. QKT jgħin lill-Kummissjoni biex timmonitorja l-progress dwar ir-rakkomandazzjonijiet ta’ hawn fuq u anki biex tissuġġerixxi azzjonijiet oħrajn lill-Istati Membri fejn ikun hemm bżonn. Barra minn hekk, soluzzjoni standardizzata ġejja mill-UE ssostni l-estensjoni tal-EURES għall-apprendistati u l-iskemi ta' taħriġ, kif mitlub fil-Konklużjonijiet tal-Kunsill Ewropew tat-28 u d-29 ta’ Ġunju 2012. Bl-istess mod, ir-rekwiżiti ta’ kwalità għall-iskemi ta' taħriġ huma neċessarji biex jiżguraw l-effettività ta’ skemi ta' taħriġ offruti fil-kuntest tal-Garanzija għaż-Żgħażagħ (ara r-Rakkomandazzjoni tal-Kunsill tat-22 ta’ April 2013). 7. Possibilitajiet ta' politika Tabella 1 Ħarsa ġenerali tal-possibilitajiet In-numru tal-possibilità || Isem || Tip || Deskrizzjoni qasira 0 || Linja bażi || - || Kollox jibqa’ kif inhu 1 || Websajt bl-informazzjoni || Informazzjoni || Il-ħolqien ta’ websajt informattiv għall-parteċipanti fl-iskemi ta' taħriġ bir-regolamenti kollha u bit-tipi kollha ta’ skemi ta’ taħriġ f'kull Stat Membru 2 || Tikketta tal-kwalità volontarja || Informazzjoni || Tikketta tal-kwalità għall-iskemi ta' taħriġ fuq bażi kompletament volontarja 3a || Rakkomandazzjoni tal-Kunsill dwar Qafas ta’ Kwalità għall-Iskemi ta' Taħriġ "bażiku" (QKT "bażiku") || Linja gwida || Il-Ftehim dwar Skema ta' Taħriġ ikun irid jiġi ffirmat bejn il-parteċipant fl-iskema u l-organizzazzjoni li qed tospita l-iskema. Il-Ftehim ikun jinkludi informazzjoni dwar l-objettivi, il-kontenut tat-tagħlim u l-monitoraġġ, it-tul, ir-remunerazzjoni jew il-kumpens, u l-kopertura tas-sigurtà soċjali. 3b || Rakkomandazzjoni tal-Kunsill dwar QKT b'aktar trasparenza (QKT + trasparenza) || Linja gwida || Informazzjoni dwar il-paga / il-kumpens fl-avviż tal-post vakanti + rekwiżiti dwar it-trasparenza tal-politika tar-reklutaġġ fil-każ ta' skemi ta' taħriġ li ma jħallsux 4 || Direttiva dwar QKT + aktar trasparenza || Regolament || L-istess bħal 3b iżda fil-forma ta’ Direttiva 8. Analiżi tal-impatti 8.1. Il-possibilità 0 - Il-linja bażi Meta wieħed iħares lejn l-iżviluppi reali, sar progress limitat lejn l-iżvilupp u l-adozzjoni spontanja ta’ standards ta' kwalità fil-livell globali jew dak tal-UE. L-inizjattivi min-naħa tal-Istati Membri huma skarsi, u għalkemm teżisti Karta Ewropea għall-Kwalità tal-Perjodi ta' Prattika (Internships) u tal-Apprendistati, din tfasslet minn organizzazzjonijiet taż-żgħażagħ li jagħmlu mal-Forum Ewropew taż-Żgħażagħ, u mhux in-negozji kollha jaċċettawha. Fin-nuqqas ta’ aktar inizjattivi nazzjonali jew ta' inizjattivi internazzjonali aċċettati b’mod aktar mifrux sabiex tittejjeb il-kwalità tal-iskemi ta’ taħriġ, il-proporzjon ġenerali tal-iskemi ta' taħriġ bi standards baxxi aktarx jikber minħabba l-effetti tal-kriżi, jew l-iktar l-iktar jibqa' kostanti. 8.2. Il-possibilità 1 — Websajt bl-informazzjoni Il-possibilità 1 tikkonsisti fil-ħolqien ta' websajt informattiva li tkun tinkludi informazzjoni kompluta, dettaljata u aġġornata regolarment dwar ir-regoli u r-regolamenti applikabbli għat-tipi kollha ta’ skemi ta' taħriġ, f’kull Stat Membru. Il-websajt, li possibbilment issir fl-istess portal tal-EURES, tkun tinkludi ħoloq għall-awtoritajiet rilevanti fl-Istati Membri. Din l-għodda tindirizza aspett minnhom marbut man-nuqqas ta’ informazzjoni, jiġifieri n-nuqqas ta’ informazzjoni ġenerali dwar ir-regolazzjoni nazzjonali eżistenti. Madankollu, din la tipprovdi informazzjoni dwar il-kwalità tal-pożizzjonijiet fi skemi ta' taħriġ speċifiċi li hemm offruti u lanqas inċentivi veri lill-organizzazzjonijiet li jospitaw dawn l-iskemi biex itejbu l-kwalità tal-iskemi ta' taħriġ tagħhom. Għalhekk, l-impatt ta’ din il-possibilità fuq il-kwalità tal-iskemi ta' taħriġ huwa pożittiv iżda modest, minħabba li hemm evidenza x'turi li aktar għarfien dwar id-drittijiet mhuwiex effettiv biżżejjed fuq l-iskemi ta' taħriġ domestiċi. Jista’ jkollha impatt aktar qawwi fejn jidħol l-istimolu ta' skemi ta’ taħriġ transnazzjonali, u dan minħabba d-diffikultà akbar li wieħed isib informazzjoni dwar il-pajjiżi barranin. B’mod ġenerali, din il-miżura tista' tintuża biex tikkumplimenta soluzzjonijiet oħra, aktar milli biex tiġi implimentata weħidha. Filwaqt li din il-possibilità mhix daqshekk effettiva (minħabba li aktarx ma tbiddilx il-bilanċ bejn l-iskemi ta' taħriġ bi standards baxxi u dawk ta' kwalità) u lanqas effiċjenti, hija konsistenti mal-objettiv tal-mobilità. 8.3. Il-possibilità 2 — Tikketta ta’ kwalità volontarja Il-possibilità 2 tikkonsisti f'li tiġi stabbilita tikketta ta’ kwalità fil-livell tal-UE li tiċċertifika li organizzazzjoni li tospita skema ta' taħriġ u li, b’mod volontarju, tapplika għal tali tikketta tkun taderixxi ma’ ċerti standards ta’ kwalità. Il-kriterji biex tingħata t-tikketta tal-kwalità jistgħu jvarjaw sew bejn il-pajjiżi u bejn is-setturi; inkella, wieħed jista' jipprova jiddefinixxi kriterji simili, anki identiċi, għall-UE kollha. Il-prinċipji tal-kwalità jistgħu jiġu żviluppati f’kooperazzjoni mal-imsieħba soċjali, u jkunu jispeċifikaw l-istandards minimi tal-format, tal-kontenut tat-tagħlim u tal-kundizzjonijiet tax-xogħol tal-iskema ta' taħriġ. Billi jintrabtu, b'mod volontarju, li jimxu mal-prinċipji, l-organizzazzjonijiet li jospitaw dawn l-iskemi jistgħu jippreżentaw ruħhom bħala “ġusti mal-parteċipanti tal-iskema" jew xi ħaġa hekk. It-tikketta tal-kwalità tkun tista’ titlob ukoll impenji dwar ir-rimunerazzjoni u l-kopertura tas-sigurtà soċjali. Dan l-approċċ nonregolatorju għandu l-mertu li jinkoraġġixxi u jiggwida lill-organizzazzjonijiet li jospitaw l-iskema billi jipprovdilhom referenza għal standards ta’ kwalità filwaqt li n-natura volontarja tiegħu tiżgura li l-piż tal-konformità għal organizzazzjonijiet involuti jibqa' wieħed aċċettabbli. Din il-possibilità tista’ wkoll twassal għal għadd akbar ta’ skemi ta’ taħriġ bejn il-fruntieri. L-iżvantaġġ ewlieni ta’ din il-possibilità huwa r-riskju li se jkunu ftit l-organizzazzjonijiet li se jindenjaw ruħhom japplikaw għat-tikketta, minħabba li għall-iskemi ta' taħriġ id-domanda tkun dejjem ikbar sew mill-provvista. L-għadd ta' kumpaniji li s'issa għamlu t-tikketti ta' kwalità hi verament baxxa: fl-Italja, hemm ftit tużżani ta' kumpaniji li applikaw għat-tikketta li tiċċertifika l-istadju OK, li jirrappreżenta rata ta' madwar 1 minn kull 10 000 Is-sitwazzjoni ma tidhirx li hi differenti mkejjen oħra; għaldaqstant din il-possibilità ma tidhirx waħda effettiva. B'mod ġenerali, fejn tidħol l-effettività din il-possibilità għandha tgħin fl-iżvilupp ta' skemi ta' taħriġ transnazzjonali, imma l-probabilità hi li l-bilanċ bejn l-iskemi ta' taħriġ bi standards baxxi u dawk ta' kwalità tħallih kif inhu. Min-naħa l-oħra, il-possibilità tista’ titqies effiċjenti minħabba l-ispejjeż relattivament baxxi. 8.4. Il-possibilità 3 — Rakkomandazzjoni mill-Kunsill dwar Qafas ta’ Kwalità għall-Iskemi ta' Taħriġ Din il-miżura tkun tikkonsisti fi proposta tal-Kummissjoni għal Rakkomandazzjoni tal-Kunsill dwar Qafas ta’ Kwalità għall-Iskemi ta' Taħriġ (QKT) biex l-Istati Membri jittrasponuha fi prattika nazzjonali u/jew fis-sistema legali nazzjonali. Ir-rakkomandazzjoni tkun waħda li titlob lill-Istati Membri li dwar l-iskema ta' taħriġ jibda jsir obbligatorju ftehim bil-miktub, xi ħaġa li bħalissa mhix issir f’ħafna Stati Membri. Il-ftehim ikun jinkludi sensiela ta’ elementi ċari li wrew li kapaċi jżidu l-kwalità tal-esperjenza fi skema ta' taħriġ, bħall-identifikazzjoni tal-objettivi tat-tagħlim, il-preżenza ta' mentor, il-kundizzjonijiet tax-xogħol, eċċ. Qed jiġu proposti żewġ subpossibilitajiet: fil-possibilità 3a, ir-Rakkomandazzjoni tal-Kunsill tkun tikkonsisti biss f'linji gwida tal-kwalità "bażiċi". Fil-possibilità 3b, il-kontenut tal-QKT jissaħħaħ permezz tal-inklużjoni ta' rekwiżiti addizzjonali dwar it-trasparenza li se jiġġeneraw inċentivi għal skemi ta' taħriġ ta’ kwalità u/jew diżinċentivi għal skemi ta' taħriġ bi standards baxxi. 8.4.1. Il-possibilità 3a — Rakkomandazzjoni mill-Kunsill dwar Qafas ta’ Kwalità għall-Iskemi ta' Taħriġ "bażiku" QKT ikun jitlob li ż-żewġ partijiet jikkonkludu ftehim bil-miktub dwar l-iskema ta’ taħriġ. L-elementi li huma maħsuba li jiġu inklużi jirrappreżentaw approċċ ta' kompromess meta mqabbla ma’ dawk li ġew introdotti f’sensiela ta’ inizjattivi riċenti minn diversi tipi ta’ entitajiet. Kaxxa 1 Elementi ewlenin ta’ kwalità identifikati fl-istudju dwar l-Iskemi ta’ Taħriġ L-istudju dwar l-Iskemi ta’ Taħriġ stħarreġ is-sitwazzjoni fis-27 Stat Membru tal-UE u qies it-tipi kollha ta’ skemi ta' taħriġ bil-għan li tiġi identifikata l-aqwa prassi; il-punt tat-tluq kien il-prinċipju li skema ta' taħriġ ta’ kwalità għandha tippermetti li min qed jitħarreġ jakkwista l-ħiliet prattiċi mitluba mis-suq tax-xogħol u li jkunu jikkumplimentaw l-istudji teoretiċi tal-parteċipant, u dan dejjem biex tissaħħaħ l-impjegabilità tal-istess parteċipant. Hemm għadd ta’ prinċipji li jikkaratterizzaw skema ta' taħriġ ta’ kwalità. Punt fundamentali minnhom huwa l-preżenza ta’ ftehim mandatorju dwar l-iskema ta' taħriġ. Skema ta' taħriġ ta’ kwalità għandha tkun waħda bbażata fuq ftehim bejn il-parteċipant u l-organizzazzjoni li se tospita l-iskema (jiġifieri l-kumpanija, l-aġenzija pubblika, eċċ.). F’dan ir-rigward ta’ min jinnota li l-istħarriġ tal-Ewrobarometru tal-2013 dwar l-iskemi ta' taħriġ jirrapporta li huma biss 62 % l-parteċipanti li ffirmaw ftehim bil-miktub[9]. Il-ftehim dwar l-iskemi ta’ taħriġ għandu jkopri l-elementi li ġejjin, identifikati mill-istudju bħala l-iktar importanti: • Objettivi, kontenut u monitoraġġ: L-iskemi ta’ taħriġ għandhom jippermettu lill-parteċipant jikseb ħiliet prattiċi li jikkumplimentaw l-istudji teoretiċi tiegħu. Il-linji gwida tal-istudju jitolbu li l-validità tal-kontenut edukattiv tkun żgurata permezz ta’ superviżur jew mentor personali assenjat lil kull parteċipant mill-organizzazzjoni li tospita l-iskema. Is-superviżur għandu jiggwida lil min qed jitħarreġ fil-kompiti assenjati lilu, jimmonitorja l-progress, u jispjega l-proċessi u t-tekniki ġenerali tax-xogħol. Il-linji gwida jitolbu wkoll li s-superviżur jagħti evalwazzjoni tal-prestazzjoni tal-parteċipant fl-għamla ta' evalwazzjoni finali qasira (ta’ paġna jew tnejn), li tista' tieħu l-għamla ta’ ittra ta’ referenza. • Tul: L-iskemi ta’ taħriġ fis-suq miftuħ tipikament ma għandhomx jaqbżu s-sitt xhur. Din ir-Rakkomandazzjoni, madankollu, ma tapplikax għat-taħriġ professjonali u obbligatorju wara li wieħed jiggradwa bħala tabib, avukat, għalliem u l-bqija, li jeżisti fil-biċċa l-kbira tal-Istati Membri u li għandu t-tendenza li jkun kemm itwal kif ukoll regolat ħafna[10]. • Il-kundizzjonijiet tax-xogħol: Il-ftehim għandu jispeċifika s-sigħat ta’ xogħol u d-drittijiet għall-vaganzi, kif ukoll ir-regoli dwar il-liv tal-mard; • Remunerazzjoni/kumpens għall-ispejjeż: Fil-każ ta' benefiċċju reċiproku kemm għall-organizzazzjoni li tospita l-iskema kif ukoll għall-parteċipant li jieħu sehem fiha, fis-sens ta' trasferiment tal-għarfien u ta' tagħlim, l-iskemi ta’ taħriġ mingħajr ħlas jaf ikunu xierqa. Għalhekk, il-linja gwida dwar il-kwalità tistipula biss li l-ftehim bil-miktub irid jispeċifika b’mod ċar x'tip ta' kumpens jew remunerazzjoni qed jiġu offruti, dejjem jekk inhu l-każ. • Dispożizzjonijiet dwar is-sigurtà soċjali: Id-dispożizzjonijiet dwar l-assigurazzjoni soċjali li japplikaw għal min jipparteċipa fi skema ta' taħriġ jeħtieġ ikunu ċari għall-partijiet kollha involuti, partikolarment il-kopertura tal-assigurazzjoni tas-saħħa u l-assigurazzjoni kontra inċidenti fuq il-post tax-xogħol. Fil-biċċa l-kbira tal-Istati Membri, l-istudenti jingħataw protezzjoni soċjali mill-Istat jew mill-istituzzjoni edukattiva tagħhom, u għaldaqstant ikunu assigurati kontra r-riskji għas-saħħa u kontra l-inċidenti waqt li jipparteċipaw fl-iskemi ta’ taħriġ. Madankollu, jekk il-persuna li tkun qed titħarreġ ma tkunx għadha student/a, is-sitwazzjoni jaf ma tkunx daqshekk ċara. Jekk l-iskema ta' taħriġ tkun koperta b’kuntratt ta' xogħol, l-impjegatur u l-impjegat jeħtieġ jissodisfaw l-obbligi tal-assigurazzjoni kif stipulat fil-liġi tax-xogħol fil-pajjiż ikkonċernat. Jekk dan ma jkunx il-każ, l-arranġament kuntrattwali għandu jispeċifika skemi ta’ assigurazzjoni li jridu jitħallsu mill-organizzazzjoni li tospita l-iskema jew minn min qed jitħarreġ. Sors: Studju dwar l-iskemi ta' taħriġ, p. 127 (il-Kummissjoni Ewropea, 2012) Din il-possibilità ġġib magħha r-riskju li xi impjegaturi, ladarba jirrealizzaw li postijiet ta’ taħriġ li kienu offrew ma kinux qed ikunu ta’ kwalità tajba, kapaċi jieqfu joffru postijiet ta’ taħriġ fil-ġejjieni. Jistgħu jkunu tal-fehma li ċerti elementi tal-qafas ta’ kwalità (eż. dawk li jispeċifikaw il-kontenut ta’ tagħlim) se jwasslu biex l-ispiża li ġġib magħha skema ta' taħriġ aħjar se tkun kbira wisq. Madankollu, dan l-impatt negattiv li kapaċi jkun hemm, minħabba li l-ispejjeż marbuta mal-implimentazzjoni mhumiex ta' barra minn hawn, jidher li hu aktar wieħed teoretiku milli realistiku, u dejjem tista' tagħmel tajjeb għalih iż-żieda fi skemi ta' taħriġ ta' kwalità (kundizzjonijiet ċari dwar x’inhu mistenni f’termini tal-kwalità tal-iskemi ta’ taħriġ jistgħu jinkoraġġixxu lil dawk li jimpjegaw biex itejbu dak li joffru normalment). Waħda mill-kwistjonijiet li jifdal hija li l-effettività tal-impatt fuq l-iskemi ta' taħriġ bi standards baxxi, u dan b'rabta mal-problemi ta’ infurzar. Barra minn hekk, is-soluzzjonijiet regolatorji aktarx li jkunu l-inqas effettivi fi Stati Membri b’mekkaniżmi ta’ infurzar dgħajfa, li jaf ikunu eżattament il-postijiet fejn hemm l-aktar bżonnhom. B’mod ġenerali, qafas ta’ kwalità approvat fil-livell Ewropew u dak nazzjonali, aktarx li jwassal għal titjib raġonevoli fil-kwalità u fit-trasparenza tal-iskemi ta' taħriġ fil-perjodu medju. Il-QKT huwa azzjoni proporzjonata fil-livell tal-UE li tista' tikkontribwixxi biex jinkiseb l-objettiv li hemm maħsub. Fejn tidħol l-effikaċja, il-possibilità bażika ta' QKT tista’ tgħin biex jiġu żviluppati skemi ta' taħriġ transnazzjonali iżda ma tkunx waħda li ġġib bidla sostanzjali fil-bilanċ bejn l-iskemi ta' taħriġ bi standards baxxi u dawk ta' kwalità. Fejn tidħol l-effiċjenza, imbagħad, l-ispejjeż ta' konformità huma baxxi u maż-żmien qegħdin dejjem jonqsu. Mill-perspettiva tal-koerenza, l-implimentazzjoni xejn uniformi taf ma tkunx konsistenti mal-objettiv tal-mobilità. 8.4.2. Il-possibilità 3b — Rakkomandazzjoni tal-Kunsill dwar Qafas ta’ Kwalità għall-Iskemi ta' Taħriġ b'aktar trasparenza Din il-possibilità, lill-QKT imsemmi hawn fuq, iżżidlu rekwiżiti ġodda dwar it-trasparenza. L-avviżi ta’ postijiet battala fl-iskemi ta' taħriġ ikunu jridu jindikaw jekk l-iskema ta' taħriġ hix se tkun waħda li tħallas jew le u, jekk se tħallas, irid ikun indikat ukoll il-livell ta’ remunerazzjoni jew kumpens. Barra minn hekk, l-organizzazzjonijiet li joffru skemi ta' taħriġ mingħajr kumpens meta jiġu biex jiffinalizzaw il-ftehim dwar l-iskema ta' taħriġ ikunu jridu jagħtu informazzjoni dwar il-politika tagħhom ta' reklutaġġ; b'mod speċifiku, ikunu jridu jagħtu n-numru ta' parteċipanti fl-iskema li ġew offruti kuntratt għal xogħol bi ħlas fi tmiem l-iskema[11] [12]. Din il-possibilità għandha l-għan li ttejjeb il-funzjonament tas-suq tal-iskemi ta' xogħol billi tagħmlu wieħed aktar trasparenti. L-organizzazzjonijiet li jospitaw dawn l-iskemi xi drabi jħajru lill-kandidati jidħlu għal skemi ta' taħriġ apparentement interessanti iżda jevitaw milli jagħtu informazzjoni dwar il-kundizzjonijiet finanzjarji qabel ma jkun kważi ntemm il-proċess tal-għażla, meta l-kandidati jkunu diġà għamlu sforz sostanzjali biex jintgħażlu u jkunu f'qagħda wisq dgħajfa psikoloġikament biex jinnegozjaw jew biex jirrifjutaw il-proposta ta' ħlas baxx ħafna. Mill-istħarriġ tal-Ewrobarometru ħareġ li fil-fatt dan kien l-aktar każ frekwenti (46 % kontra 42 % tal-każijiet li fihom il-kumpens kien indikat b’mod ċar). Il-miżura hija sempliċi, prattikament ma tinvolvi ebda spejjeż ta’ konformità għall-iskemi ta' taħriġ leġittimi u tiskoraġġixxi prattiki bla skrupli. Mistennija jkollha impatt tanġibbli. B'mod ġenerali, ir-rata ta' dawk li jaqblu mal-pubblikazzjoni tal-kundizzjonijiet tar-remunerazzjoni fl-avviż tal-post vakanti għandha tkun għolja minħabba li fit-test li sar lill-SMEs dawk li aċċettawha kienu qrib id-90%. Ir-rata ta' dawk li jaċċettaw ir-rekwiżit dwar it-trasparenza fejn jidħlu l-prattiki ta' għoti ta' xogħol aktarx tkun inqas minħabba li dan hu rekwiżit pjuttost innovattiv; madankollu, l-ispejjeż ta' konformità li jinvolvi huma negliġibbli. L-effettività ta' din il-possibilità hija evalwata b’mod pożittiv minħabba li mistennija jkollha effetti tanġibbli. Hija wkoll waħda effiċjenti peress li prattikament ma tinvolvi ebda spejjeż ta’ konformità għall-iskemi ta' taħriġ leġittimi. 8.5. Il-possibilità 4 — Direttiva dwar Qafas ta’ Kwalità għall-Iskemi ta' Taħriġ Fil-livell tal-kontenut, din il-possibilità tkun l-istess bħall-possibilità 3b, jiġifieri proposta tal-Kummissjoni biex ikun hemm QKT li jinkludi rekwiżiti dwar it-trasparenza, iżda b’kuntrast mal-possibilità 3b, il-proposta tal-Kummissjoni jkollha l-forma ta’ direttiva bbażata fuq l-Artikolu 153 2(b) tat-TFUE. L-effettività ta’ Direttiva tista’ titqies bħala waħda pożittiva, billi l-effetti tagħha aktarx ikunu tanġibbli. Bl-istess mod, jidher li tkun soluzzjoni effiċjenti li prattikament ma tinvolvi l-ebda spejjeż ta’ konformità għall-iskemi ta' taħriġ leġittimi filwaqt li tiskoraġġixxi prattiċi bla skrupli. Mill-perspettiva tal-koerenza, l-implimentazzjoni fl-UE kollha se tiżgura konsistenza aħjar mal-objettiv tal-mobilità. Minkejja dawn il-vantaġġi, din il-possibilità tidher li hi inqas proporzjonata minn rakkomandazzjoni tal-Kunsill. L-għażla bejn Rakkomandazzjoni tal-Kunsill u Direttiva tiddependi fuq analiżi tal-importanza relattiva ta' deċiżjonijiet devoluti fl-inqas livell possibbli, fuq il-ħtieġa li l-mobilità tintuża biex jiġu sfruttati għalkollox il-possibilitajiet offruti mis-Suq Uniku biex jitnaqqas il-qgħad fost iż-żgħażagħ, u fuq il-bilanċ bejn il-ħtieġa li jiġu approvati miżuri fil-ħin u l-benefiċċju li joħroġ minn adozzjoni mifruxa u simultanja fl-UE. Kollox ma’ kollox, ma hemmx għalfejn wieħed jistenna li tinkiseb l-armonizzazzjoni sħiħa tal-liġijiet nazzjonali differenti dwar l-iskemi ta' taħriġ. Rakkomandazzjoni tal-Kunsill hija għalhekk il-possibilità favorita, bil-possibbiltà li aktar tard wieħed jirrikorri għal Direttiva kemm-il darba r-Rakkomandazzjoni tal-Kunsill ma jirnexxilhiex twassal għal azzjoni fil-livell tal-Istati Membri. 9. Monitoraġġ L-akbar sfida biex ikun monitorjat l-impatt tal-possibiltajiet previsti fuq l-iżvilupp ta-suq tal-iskemi ta' taħriġ hija n-nuqqas ta’ statistika rilevanti fil-qasam ta’ dawn l-iskemi. Biex jindirizza din il-kwistjoni, id-DĠ Impjiegi diġà ħa passi fil-livell amministrattiv billi żied modulu dwar l-iskemi ta' taħriġ fl-Istħarriġ tal-Eurostat dwar il-Forza tax-Xogħol (SFX). Madankollu, dan jista’ jieħu xi tliet snin. Sadanittant, jista' jiġi organizzat stħarriġ ieħor tal-Ewrobarometru bħala segwitu, għall-finijiet ta’ monitoraġġ, wara li jitħalla perjodu adattat mill-adozzjoni ta' regoli ġodda dwar l-iskemi ta’ taħriġ. Il-format tal-istħarriġ tal-Ewrobarometru tal-2013 dwar l-iskemi ta’ taħriġ huwa bażi tajba għal stħarriġ ta' monitoraġġ fil-ġejjieni minħabba li dan jipprovdi informazzjoni dettaljata dwar il-kwalità tal-iskemi ta’ taħriġ. L-analiżi ta' dak li joħroġ minnu dwar l-impatt fuq l-impjiegi, madankollu, tkun tirrikjedi stħarriġ lonġitudinali. Il-fattibbiltà ta’ stħarriġ bħal dan għandha tiġi diskussa mal-Eurostat meta l-inklużjoni tal-modulu fl-SFX tkun avvanzat iktar. Is-servizzi tal-Kummissjoni se jkollhom ukoll jimmonitorjaw l-adozzjoni ta’ regolamenti ġodda fl-Istati Membri wara li tiġi approvata Rakkomandazzjoni tal-Kunsill jew ta' Direttiva. Barra minn hekk, il-mekkaniżmi ta’ koordinazzjoni tas-Semestru Ewropew flimkien mal-mekkaniżmi ta’ implimentazzjoni tal-Garanzija għaż-Żgħażagħ jistgħu jiġu applikati wkoll biex jimmonitorjaw l-implimentazzjoni ta’ Rakkomandazzjoni tal-Kunsill dwar l-Iskemi ta' Taħriġ. [1] Skont l-Istħarriġ tal-Ewrobarometru tal-2013 (l-Ewrobarometru Flash 378), il-qabża bejn dawk li wieġbu u li kienu attendew skema ta' taħriġ u mhux apprendistat kienet ta' 74% iktar; dan kien 77% aktar minn dawk li ħadu impjieg bħala studenti u 43% aktar minn dawk li ma kienu għamlu xejn minn dan. Sors: Elaborazzjoni tal-Ewrobarometru mill-Kummissjoni, Volum B , it-tweġibiet għal Q1, p. 1. [2] EP 2009/2221(INI), 6.7.2010. [3] Il-Konklużjonijiet tal-KE ta' Diċembru 2012, ta' Frar 2013 u ta’ Ġunju 2013. [4] SWD(2012)407 final, Brussell 5.12.2012. [5] SWD(2012)407 final, Brussell 5.12.2012. [6] Skont il-Kummissjoni mwaqqfa fir-Renju Unit dwar il-Pagi Baxxi, fir-rapport tagħha dwar il-Paga Minima Nazzjonali (2011), il-parteċipazzjoni fi skema ta' taħriġ qiegħda kulma jmur issir fundamentali biex wieħed isib ix-xogħol. [7] Il-Kummissjoni dwar il-Pagi Baxxi fir-Renju Unit, fir-rapport tagħha tal-2013 tgħid li teżisti "tendenza mifruxa ta' nuqqas ta’ ħlas, imqar ħlas minimu, għal karigi li jistgħu jissejħu xogħol”. [8] Fejn tidħol il-kwistjoni ta' ebda ħlas jew ta' ħlas baxx, madwar nofs l-iskemi ta’ taħriġ ma jħallsux, u saħansitra hemm 25% li ma joffrux biżżejjed kumpens biex jitkopru l-ispejjeż tal-għajxien, imqar dawk bażiċi. [9] Ewrobarometru Flash 378, it-taqsima 2.1.3, p. 36. [10] Bl-istess mod, l-istudju jeskludi minn din ir-rakkomandazzjoni l-hekk imsejħa "programmi fl-iskemi ta' taħriġ” (traineeships programmes) għal reklutaġġ f’livelli ogħla ta’ maniġment. [11] Għal raġunijiet ta' sempliċità u raġunijiet oħra, dan japplika biss għal ħatriet li jseħħu fl-istess post fejn ikunu ġew organizzati l-iskemi ta' taħriġ. [12] Ta’ min jinnota li, bħal fil-każ tal-possibilitajiet l-oħra, dan ma jkunx japplika għal skemi ta' taħriġ organizzati mill-iskejjel, mill-universitajiet jew minn istituzzjonijiet oħra tat-tagħlim qabel il-gradwazzjoni.